Chevrolet Corvette C7

Εξέλιξη

Σύμφωνα με το αμερικανικό περιοδικό αυτοκινήτου Motor Trend, η εξέλιξη του διαδόχου της Chevrolet Corvette C6 ξεκίνησε το 2007, δηλαδή στα 3 χρόνια μετά το λανσάρισμα της C6. Η παρουσίαση της C7 είχε αρχικά οριστεί για την σεζόν του 2011, προκειμένου να συμπέσει με τα 100 χρόνια από την ίδρυση της Chevrolet. Ωστόσο σημειώθηκε μια σημαντική καθυστέρηση, λόγω της τότε κάκιστης οικονομικής κατάστασης της μητρικής General Motors, που έφτασε στο αποκορύφωμά της με την παγκόσμια οικονομική κρίση που ξέσπασε το 2008. Το αποτέλεσμα ήταν μια σειρά αναβολών, με συνέπεια την ολοκλήρωση του σχετικού πρότζεκτ μόλις το 2012 και το ντεμπούτο της στην αγορά μετατέθηκε για την σεζόν του 2014.
Κατά τη διάρκεια της εξέλιξης, εξετάστηκαν και κάποιες εναλλακτικές δομικές ιδέες, όπως η διάταξη «κινητήρας στο κέντρο, πίσω κίνηση» στα πρότυπα της Ferrari ή ακόμα και το «όλα πίσω» στα πρότυπα της Porsche 911. Επιπρόσθετα, εξετάστηκε στα σοβαρά και η ενδεχόμενη τοποθέτηση ενός «εισαγωγικού» κινητήρα 3.6 λίτρων V6, δανεικού από την Chevrolet Camaro πέμπτης γενιάς του 2009, με τον V8 να παραμένει η κορυφαία έκδοση. Τελικώς όμως, προτιμήθηκε η διατήρηση της παραδοσιακής διαμόρφωσης των έως τότε Corvette «V8 κινητήρας μπροστά, πίσω κίνηση», για λόγους μείωσης του κόστους εξέλιξης και, κατά συνέπεια, της τελικής εμπορικής τιμής, όπως επίσης και ως αποτέλεσμα της καθιέρωσης νέων τεχνολογιών στον V8 κινητήρα, οι οποίες αναλύονται στην ενότητα Εκδόσεις. Ωστόσο, η κεντρομήχανη διάταξη τελικώς υιοθετήθηκε στον διάδοχο της C7, την Corvette C8, η οποία και παρουσιάστηκε στις 18 Ιουλίου 2019.
Η πρώτη επίσημη ανακοίνωση για την 7η γενιά έλαβε χώρα στις 18 Οκτωβρίου 2012, όταν η General Motors επιβεβαίωσε επίσημα ότι η Corvette C7 θα παρουσιαζόταν την Κυριακή 13 Ιανουαρίου 2013, στο Σαλόνι Αυτοκινήτου του Ντιτρόιτ, όπως και έγινε, καθώς και την έναρξη της παραγωγής τον Σεπτέμβριο του 2013. Ταυτόχρονα με την ανακοίνωση, η Chevrolet παρουσίασε την νέα και πιο σύγχρονη εκδοχή του σήματος της Corvette, το οποίο και έκανε ντεμπούτο με την εισαγωγή της Corvette C7. Οι πρώτες C7 έφτασαν σε ειδικά επιλεγμένες αντιπροσωπείες των ΗΠΑ στις 18 Σεπτεμβρίου 2013, ως μοντέλο της σεζόν του 2014. Ειδικότερα στην Ευρώπη, οι εξαγωγές ξεκίνησαν το Δεκέμβριο του 2013, ενώ μέσα στο 2014 άρχισε να εξάγεται και σε άλλες αγορές διεθνώς.

Αμάξωμα και αισθητική

Διατηρώντας την παράδοση των παλαιότερων γενεών της Corvette, η C7 προσφέρεται ως 2-πορτο coupé και ως 2-πορτο convertible (καμπριολέ), πάντα βέβαια αυστηρά 2-θέσια και αποκλειστικά πισωκίνητη. Επίσης, η Corvette C7 συνέχισε να βασίζεται στην πλατφόρμα Y-body, στην οποία είχαν βασιστεί και όλες οι προκάτοχοι από το ντεμπούτο της Chevrolet Corvette C4 το 1983, αλλά με εντελώς διαφορετική αισθητική από την Corvette C6. Ωστόσο, το ντιζάιν στα πίσω φώτα της C7 δέχτηκε αμφιλεγόμενα έως και αρνητικά σχόλια, καθώς θεωρήθηκε ως μια έντονη ρήξη με την παράδοση των στρογγυλών πίσω φώτων όλων των έως τότε Corvette. Ένα άμεσο αποτέλεσμα της διατήρησης του σασί Y-body, είναι και η διατήρηση της ιδανικής κατανομής βάρους αμαξώματος εμπρός / πίσω ακριβώς στο 50 / 50, όπως ίσχυε και στις Corvette C5 και Corvette C6. Παράλληλα, το αμάξωμα της Corvette C7 είχε δεχτεί ακόμα μεγαλύτερες ενισχύσεις, με αποτέλεσμα να έχει 57% ισχυρότερο σασί από αυτό της C6.
Επιπρόσθετα, σχεδιάστηκε ένα εντελώς νέο σαλόνι, με πιο φουτουριστική αισθητική, ιδίως στο ταμπλό και στον πίνακα οργάνων, ο οποίος παρέχει έως και 69 διαφορετικές πληροφορίες. Μάλιστα ο πίνακας οργάνων έχει παλέτα επιλογής με 5 διαφορετικές οθόνες γραφικών, που αντιστοιχούν και σε διαφορετική οδική συμπεριφορά, ανάλογα με τον επιθυμητό τρόπο οδήγησης και τις εξωτερικές συνθήκες: Weather, Eco, Tour, Sport και Track. Ο οδηγός μπορεί να επιλέγει όποια λειτουργία και αντίστοιχη οθόνη θέλει, με το γύρισμα του σχετικού διακόπτη Mode Select. Επίσης, χρησιμοποιήθηκαν υλικά ακόμα υψηλότερης ποιότητας και το επίπεδο συναρμολόγησης βελτιώθηκε περαιτέρω, με σκοπό την ενίσχυση του ίματζ της Corvette στην κατηγορία των σπορ υπεραυτοκινήτων. Σε αντίθεση με τα πολύ μεγάλα και ογκώδη τιμόνια των C5 και C6, η C7 υιοθέτησε ένα μικρότερο τιμόνι, διαμέτρου 14,1 ιντσών ή 36,0 εκατοστών, με σκοπό τον ευκολότερο και αμεσότερο έλεγχο από τον οδηγό.
Η ανοικτή έκδοση convertible αποκαλύφθηκε επίσημα στις 5 Μαρτίου 2013, στο Σαλόνι Αυτοκινήτου της Γενεύης, και τελικώς λανσαρίστηκε ταυτόχρονα με την coupé. Η οροφή της ανοικτής Corvette C7, καθώς και των ισχυρότερων C7 Z06 cabrio και C7 ZR1 cabrio, μπορεί να ανοίξει και αναδιπλωθεί ακόμα και εν κινήσει, σε ταχύτητες έως και 50 χιλιόμετρα την ώρα (31 μίλια την ώρα).

Stingray

Ο νέος κινητήρας της στάνταρ C7, που φέρει τον κωδικό LT1, είναι ο πρώτος της Gen 5 (πέμπτης γενιάς) της οικογένειας Small Block και διατήρησε τον παραδοσιακό του σχεδιασμό, αλλά ενσωματώνοντας πλέον και αρκετές νέες, προηγμένες τεχνολογίες, όπως άμεσο ψεκασμό καυσίμου, Active Fuel Management (απενεργοποίηση των 4 κυλίνδρων, όταν δεν χρειάζονται και οι 8) και σύστημα μεταβλητού χρονισμού βαλβίδων VVT. Ο κυβισμός του είναι 6.2 λίτρα, η ισχύς του 460 hp (336 kW) και η ροπή 624 N·m (465 lb·ft), με την επιτάχυνση 0-60 μίλια την ώρα (0-97 χιλιόμετρα την ώρα) να έρχεται σε μόλις 3,8 δευτερόλεπτα, και την τελική ταχύτητα στα 306 χιλιόμετρα την ώρα (190 μίλια την ώρα), δίνοντας έτσι στην εισαγωγική έκδοση της Corvette C7 τον τίτλο της ισχυρότερης «βασικής» Corvette (το «βασική» εδώ βέβαια είναι σχετικό...) όλων των εποχών.
Για πρώτη φορά στην ιστορία της Corvette, συνδυάζεται με 7-τάχυτο μηχανικό κιβώτιο, το TR-6070 της εταιρείας Tremec, το οποίο και διατίθεται επί του παρόντος μόνο στην Corvette C7. Επίσης, μπορεί να παραγγελθεί προαιρετικά με αυτόματο κιβώτιο, με μοχλούς πίσω από το τιμόνι, για ευκολότερες αλλαγές ταχυτήτων. Αρχικά μεταφέρθηκε αυτούσιο στην C7 από την Corvette C6 το 6-τάχυτο αυτόματο κιβώτιο 6L80E, με μοχλούς. Στις 8 Δεκεμβρίου 2013, άρχισαν να διαρρέουν πληροφορίες ότι από τον Απρίλιο του 2014 θα διατεθεί ένα 8-τάχυτο αυτόματο κιβώτιο, το Hydra-Matic 8L90, αντί για 6-τάχυτο. Τελικώς το κιβώτιο αυτό, που φέρει επίσης μοχλούς πίσω από το τιμόνι, διατέθηκε σε όλες τις Corvette C7 από την σεζόν του 2015, αντικαθιστώντας οριστικά το 6-τάχυτο αυτόματο. Σκοπός του είναι η μείωση της μέσης κατανάλωσης της Corvette σε κάτω από 8 λίτρα στα 100 χιλιόμετρα, νούμερο εντυπωσιακό για κινητήρα 6.2 λίτρων V8.
Στατιστικά, ένα μήνα μετά την έναρξη των πωλήσεων είχαν γίνει 485 παραδόσεις, με το 38% των αντιτύπων να έχουν παραγγελθεί με το μηχανικό κιβώτιο, το υψηλότερο ποσοστό ανάμεσα σε όλα τα μοντέλα στον όμιλο της General Motors, αν και στα επόμενα χρόνια το ποσοστό αυτό άρχισε να μειώνεται έντονα. Επίσης, το 75% των αγοραστών την προτίμησε με το σπορ πακέτο Z51 Performance Package (Z51 Πακέτο Επιδόσεων) και το 54% από αυτούς που επέλεξαν το Z51 παρήγγειλαν το μοντέλο και με την ανάρτηση Magnetic Ride Control.

Z06

Στο Σαλόνι Αυτοκινήτου του Ντιτρόιτ στις 14 Ιανουαρίου 2014, παρουσιάστηκε και η έκδοση Corvette Z06 της C7, με ακόμα πιο μυώδες αμάξωμα, V8 κινητήρα LT4 κυβισμού 6.2 λίτρων, με υπερτροφοδότηση, ισχύ 650 hp και ροπή 880 N·m, παίρνοντας έτσι από την Corvette C6 ZR1 τον τίτλο της, έως τότε, ισχυρότερης Corvette στην ιστορία. Συνδυάζεται με το 7-τάχυτο μηχανικό κιβώτιο TR-6070 ή προαιρετικά με το νέο 8-τάχυτο αυτόματο κιβώτιο Hydra-Matic 8L90, επίσης με μοχλούς paddles πίσω από το τιμόνι. Σημειωτέον ότι είναι η πρώτη φορά που διατίθεται αυτόματο κιβώτιο σε έκδοση Z06 της Corvette. Κυκλοφόρησε πρώτα στην αγορά των ΗΠΑ τον Ιανουάριο του 2015, για την σεζόν του 2015, με βασική τιμή στα 78.995 δολάρια, ενώ σύντομα ακολούθησαν και οι εξαγωγικές αγορές διεθνώς.
Τρεις ακριβώς μήνες μετά, στη Διεθνή Έκθεση Αυτοκινήτου της Νέας Υόρκης στις 17 Απριλίου 2014, έκανε πρεμιέρα η Corvette C7 Z06 Convertible, η οποία έχει κοινά τεχνικά στοιχεία με την C7 Z06 coupé. Έγινε έτσι η πρώτη στην ιστορία Corvette Z06, από το 1963 που εμφανίστηκε αυτή η έκδοση, που είναι διαθέσιμη και σε ανοικτή εκδοχή αμαξώματος. Η βασική τιμή της C7 Z06 Convertible κατά το λανσάρισμα, ήταν στα 83.995 δολάρια.

Grand Sport (Z15)

Η παραγωγή της σεζόν του 2017 διήρκησε από τις 11 Ιουλίου 2016 έως τις 29 Μαΐου 2017. Ήδη όμως από τον Απρίλιο του 2016 ο Tadge Juechter, ο αρχιμηχανικός της C7, είχε παρουσιάσει την νέα έκδοση Grand Sport, η οποία τελικώς κυκλοφόρησε τον Ιανουάριο του 2017, για την ίδια σεζόν. Πρακτικώς, η έκδοση Grand Sport είναι μια «μίξη» της Z51 Stingray (δηλαδή του σπορ πακέτου Z51 Performance Package της στάνταρ έκδοσης) και του επιθετικότερου αμαξώματος της Z06.

ZR1

Λόγω της εξαιρετικά υψηλής ισχύος της C7 Z06, στους 650 hp, αρχικά δεν υπήρχε στα σχέδια της εξελικτικής ομάδας η δημιουργία μιας νέας κορυφαίας έκδοσης Corvette ZR1 και στην C7. Τελικώς όμως, το 2015 αποφασίστηκε η επιστροφή της ZR1 και ξεκίνησε η εξέλιξή της. Η επίσημη παρουσίαση της Corvette C7 ZR1 έγινε στο Σαλόνι Αυτοκινήτου στο Ντουμπάι του 2017, που έλαβε χώρα από τις 14 έως τις 18 Νοεμβρίου 2017 στο Dubai World Trade Centre. Για πρώτη φορά κυκλοφόρησε στις ΗΠΑ την άνοιξη του 2018, ως μοντέλο της σεζόν του 2019. Όπως είχε συμβεί και στις παλαιότερες γενιές των ZR1, τοποθετήθηκε στη κορυφή της παλέτας της Corvette, πάνω από την Z06. Η εναρκτήρια τιμή της Corvette C7 ZR1 ορίστηκε επίσημα στα 119.995 δολάρια.
Η Chevrolet Corvette C7 ZR1 βασίζεται σε μεγάλο βαθμό στην πλατφόρμα της C7 Z06, αλλά με πλήθος βελτιωτικών αλλαγών. Η κυριότερη ήταν ότι εξοπλίστηκε με τον εντελώς νέο V8 κινητήρα LT5 κυβισμού 6.2 λίτρων, που φέρει έναν υπερτροφοδότη 2.6 λίτρων από την Eaton που είναι κατά 52% μεγαλύτερος από αυτόν της C7 Z06. Για την μέγιστη δυνατή απόδοση, η ZR1 φέρει μεγαλύτερη πεταλούδα και νέο στρόφαλο, σε σχέση με τον κινητήρα της Z06, και ενεργείς εξατμίσεις, φυσικά πάντα τετραπλές, καθώς και βελτιωμένα συστήματα ψύξης του κινητήρα, που μάλιστα προσθέτουν 4 επιπλέον ψυγεία, φτάνοντας έτσι τον συνολικό αριθμό των 13 ψυγείων. Ακόμα σημαντικότερο όμως, είναι το νέο διπλό σύστημα ηλεκτρονικού ψεκασμού καυσίμου (injection), που μάλιστα τοποθετήθηκε για πρώτη φορά σε μοντέλο του ομίλου της General Motors. Ως αποτέλεσμα, ο κινητήρας αυτός αποδίδει ισχύ 755 hp (563 kW) στις 6.300 στροφές το λεπτό και ροπή 969,4 N·m (715 lb⋅ft) στις 4.400 στροφές το λεπτό, παίρνοντας έτσι τον τίτλο της ισχυρότερης Corvette στην ιστορία μέχρι σήμερα.
Ο κινητήρας της Corvette C7 ZR1 συνδυάζεται με τα ίδια κιβώτια ταχυτήτων της C7 Z06, δηλαδή με 7-τάχυτο μηχανικό TR-6070 ή προαιρετικά με το νέο 8-τάχυτο αυτόματο Hydra-Matic 8L90, επίσης με μοχλούς paddles πίσω από το τιμόνι. Κατά συνέπεια, είναι η πρώτη φορά που διατίθεται αυτόματο κιβώτιο σε έκδοση ZR1 της Corvette. Σύμφωνα με την Chevrolet, η επιτάχυνση 0-60 mph (0-97 km/h) έρχεται σε μόλις 2,85 δευτερόλεπτα, τα 0-100 km/h (0-62 mph) έρχονται σε 3,0 δευτερόλεπτα, τα  0-100 mph (0-161 km/h) έρχονται σε 6,0 δευτερόλεπτα και το 400άρι το ολοκληρώνεται σε 10,6 δευτερόλεπτα, με ταχύτητα εξόδου τα 215,7 km/h. Επίσης, ανακοίνωσε ότι η μέγιστη ταχύτητα είναι 212 mph, δηλαδή 341,18 km/h.
Αντίθετα με τις προκατόχους Corvette ZR1, που είχαν κυκλοφορήσει αποκλειστικά σε κουπέ εκδοχή αμαξώματος, η C7 ZR1 προσφέρεται και ως καμπριολέ, για πρώτη φορά σε έκδοση ZR1 μετά το 1970. Η έκδοση convertible της C7 ZR1 έχει κοινά τεχνικά στοιχεία με την C7 ZR1 coupé και παρουσιάστηκε επίσημα στο Σαλόνι Αυτοκινήτου του Λος Άντζελες του 2017, που έλαβε χώρα από τις 1 έως τις 10 Δεκεμβρίου 2017. Οι επιταχύνσεις της έκδοσης κάμπριο παρέμειναν αμετάβλητες, αλλά το βάρος είναι κατά 27 κιλά μεγαλύτερο από το αντίστοιχο κουπέ, λόγω επιπρόσθετων ενισχύσεων στη δομή του σασί, προκειμένου να αντισταθμιστεί η απώλεια της οροφής. Ως αποτέλεσμα, η μέγιστη ταχύτητα έχει μειωθεί οριακά και είναι 338 km/h. Η εναρκτήρια τιμή της Corvette C7 ZR1 convertible ορίστηκε επίσημα στα 123.995 δολάρια.

C7.R

Στις 13 Ιανουαρίου 2014, στο Σαλόνι Αυτοκινήτου του Ντιτρόιτ, παρουσιάστηκε η αγωνιστική έκδοση Chevrolet Corvette C7.R και έκανε το αγωνιστικό ντεμπούτο μέσα στο ίδιο έτος. Το μοντέλο παίρνει μέρος στο WeatherTech SportsCar Championship και ειδικότερα στην κατηγορία GT Le Mans (GTLM). Φέρει κινητήρα 5.500 cm³ V8, ισχύος 491 hp (366 kW) στις 6.000 στροφές το λεπτό και, πρακτικώς, είναι η αγωνιστική έκδοση της Corvette Stingray Z06 της σεζόν του 2015.

Διακρίσεις

Η Chevrolet Corvette C7 απέσπασε πλήθος διακρίσεων από όλα τα μεγάλα αμερικανικά περιοδικά. Αρχικά κέρδισε τον τίτλο του Υψηλών Επιδόσεων Αυτοκινήτου της Χρονιάς (Performance Car of the Year) του Road & Track για το 2013, και στη συνέχεια τον τίτλο του Αυτοκινήτου της Χρονιάς (Car of the Year) του Automobile για το 2014, ενώ ήταν και μεταξύ των φιναλίστ για το Αυτοκίνητο της Χρονιάς του Motor Trend. Επίσης, ήταν στον κατάλογο των 10 καλύτερων μοντέλων (Ten Best) του Car and Driver για το 2014.

Αντικατάσταση της C7

Η διάδοχος της Corvette C7, η Chevrolet Corvette C8, παρουσιάστηκε επίσημα στις 18 Ιουλίου 2019, με την Chevrolet να έχει κατασκευάσει στο εργοστάσιο παραγωγής της, στο Bowling Green του Κεντάκι, νέο τμήμα βαφής και τεχνολογικής ανάπτυξης ήδη από τα μέσα του 2017. Για πρώτη φορά στην ιστορία του μοντέλου, η Corvette C8 φέρει κεντρομήχανη πλατφόρμα, δηλαδή με τον κινητήρα στο κέντρο του αμαξώματος και όχι στο μπροστινό μέρος. Ωστόσο, θα διατηρηθεί σταθερά με V8 κινητήρα και η απόδοση της βασικής έκδοσης θα είναι στους 490 ίππους. Η σημερινή γενιά της Corvette θα παραμείνει στην παραγωγή έως τον Σεπτέμβριο του 2019.